[pic] | ЕВРОПЕЙСКА КОМИСИЯ |

Брюксел, 31.3.2010

COM(2010) 119 окончателен

2010/0074 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

относно гражданската инициатива

{SEC(2010) 370}

ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

С Договора за Европейския съюз към измерението на представителната демокрация, върху която е основан Съюзът, се добави едно изцяло ново измерение — това на демокрацията на участието. С Договора се укрепва гражданството на Съюза и се признава правото на всеки гражданин да участва в демократичния живот на Съюза. В него се утвърждават основните стандарти на гражданския диалог, към които институциите трябва да се придържат, и се кодифицира съществуващата практика на Комисията да провежда обширни обществени консултации. И най-вече — с Договора се въвежда една важна новост в демократичното функциониране на Съюза, като се предоставя правото на гражданска инициатива, съгласно което един милион граждани могат да приканят Комисията да направи определени законодателни предложения.

Тази нова разпоредба представлява важна стъпка в демократичния живот на Съюза. С нея се предоставя изключителната възможност Съюзът да се доближи до гражданите и да се поощри по-широкият трансграничен дебат относно въпросите във връзка с политиките на ЕС посредством обединяването на граждани от различни страни в подкрепа на даден конкретен въпрос.

Важно е да се подчертае, че гражданската инициатива е определяща за съставянето на работната програма. Макар и да не засяга правото на инициатива на Комисията, с нея Комисията все пак ще бъде задължена в качеството си на колегия да проучва внимателно исканията, направени посредством гражданските инициативи.

В Договора са залегнали основните елементи на гражданската инициатива. По-специално в Договора се изисква поддръжниците на дадена гражданска инициатива да наброяват най-малко един милион и същевременно да са с произход от значителен брой държави-членки. Освен това инициативата трябва да бъде в рамките на правомощията на Комисията и да е свързана с въпроси, за които гражданите считат, че за прилагането на Договорите е необходим законодателен акт на Съюза.

Договорът обаче оставя на Европейския парламент и на Съвета да установяват посредством обикновената законодателна процедура с регламент процедурите и условията за начина, по който гражданската инициатива ще функционира на практика.

За да се оползотвори възможността, предвидена с тази нова разпоредба, а и за да се разгърне пълният ѝ потенциал, процедурите и условията за гражданската инициатива трябва да улесняват използването ѝ, като същевременно обаче гарантират, че се зачита духът на разпоредбите от Договора.

Предвид на това водещите принципи на настоящото предложение са следните:

- условията следва да гарантират, че гражданските инициативи са представителни за даден интерес на Съюза, като същевременно гарантират, че инструментът остава лесен за използване;

- процедурите следва бъдат разбираеми и лесни за прилагане, като същевременно предотвратяват измамите или злоупотребите със системата, и не следва да налагат ненужна административна тежест на държавите-членки.

2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ

Предвид на значението на новата разпоредба от Договора за гражданите, гражданското общество и заинтересованите страни в целия ЕС и като се има предвид сложността на някои от въпросите, които трябва да бъдат разгледани, на 11 ноември 2009 г. Комисията стартира широка обществена консултация с приемането на зелена книга[1]. При консултацията бяха получени над 300 отговора от широк кръг заинтересовани страни, в това число и от отделни граждани, организации и обществени органи. На 22 февруари 2010 г. беше проведено в Брюксел и публично изслушване за всички отговорили на въпросите от зелената книга.

2.1. Общи съображения

В отговорите на въпросите от зелената книга се подчертава, че са необходими разбираеми, лесни за ползване и достъпни за всички граждани на ЕС процедури и условия за гражданска инициатива, както и че те следва да бъдат пропорционални на естеството на гражданската инициатива.

Отговорите потвърждават също така, че са необходими редица изисквания, за да се запази доверието в инструмента и за да не се злоупотребява с него, както и че тези изисквания следва да осигурят единни условия при подкрепата на граждански инициативи навсякъде в ЕС.

2.2. Гаранция, че гражданските инициативи са представителни за даден интерес на Съюза

По отношение на минималния брой държави-членки, от които трябва да произхождат гражданите, подкрепящи дадена гражданска инициатива, много от отговорилите са единодушни, че подходящ праг е една трета от държавите-членки. Най-вече сред организациите значителна подкрепа имаше и мнението за по-нисък праг, предимно за такъв от една четвърт от държавите-членки.

Освен това отговорите потвърдиха, че е необходимо сред поддръжниците на дадена гражданска инициатива да има минимален брой граждани от всяка от тези държави-членки. Много от отговорилите са на мнение, че 0,2 % от населението е подходящ праг. Други считат, че прагът следва да бъде по-нисък, като привеждат довода, че макар че целта му следва да бъде предотвратяването на злоупотребите, той не бива да бъде виждан като пречка за представянето на инициатива. Накрая, редица отговорили застъпиха изцяло различен подход към определянето на прага с твърдението, че фиксирането на даден процент за всички държави-членки не е справедливо, тъй като, например, е много по-лесно да се съберат изявления за подкрепа от 1 000 жители (представляващи 0,2 % от населението) в Люксембург, отколкото от 160 000 в Германия и следователно е по-лесно да се броят малките държави-членки, отколкото големите такива.

2.3. Изисквания за събирането и проверката на изявления за подкрепа

Сред отговорилите среща широка подкрепа идеята за общ набор от процедурни изисквания за събирането и проверката на изявленията за подкрепа, така че да се гарантира еднородността на процеса навсякъде в ЕС и да се избегне необходимостта организаторите да спазват различни правила във всяка отделна държава-членка.

Освен това повечето от отговорилите не желаят налагането на конкретни ограничения за начина, по който ще се събират изявленията за подкрепа, и биха желали гражданите на Съюза да могат да подписват дадена инициатива навсякъде, като например на улицата, независимо от това къде живеят и откъде произхождат.

С почти пълно единодушие отговорилите призоваха да се позволи на гражданите да могат да подкрепят инициативите онлайн.

При консултацията беше потвърдено също така, че е целесъобразно да се установи срок за събирането на изявления за подкрепа на дадена инициатива. Повечето от отговорилите са съгласни, че подходящият срок е една година, въпреки че имаше и много отговори в подкрепа както на по-дълъг срок (18 месеца), така и на по-къс срок (6 месеца).

Освен това като цяло отговорилите изказват предпочитание за система за задължителна регистрация на предложените инициативи на специално предназначен за целта уебсайт на Европейската комисия преди започване на процеса по събирането на подписи. Те смятат, че такава регистрация ще позволи да се проследяват текущите инициативи и ще предостави възможност за комуникация и прозрачност.

Най-накрая, отговорилите изказват широката си подкрепа за установяването на минимална възраст за подкрепяне на гражданска инициатива и много от тях смятат, че тя следва да е свързана с възрастта, на която гражданите получават правото си да гласуват на изборите за Европейски парламент. Някои от отговорилите обаче подкрепят идеята минималната възраст да се определи на 16 години, като подчертават, че гражданската инициатива не представлява избори, а само определяща съставянето на работната програма инициатива, и че с определянето на минимална възраст от 16 години навсякъде в ЕС ще се насърчи интересът сред младите хора към европейските въпроси и дебатите по тях.

2.4. Разглеждане на граждански инициативи от Комисията

Сред отговорилите преобладава мнението, че срок от 6 месеца е подходящ период, през който Комисията да разгледа и да стигне до заключение относно дадена инициатива.

Въпреки това при консултацията бяха изложени различни гледни точки по въпроса за допустимостта на предложените инициативи.

Много от отговорилите смятат, че допустимостта на дадена гражданска инициатива следва да бъде проверена, преди да бъдат събрани всички изявления за подкрепа, за да се избегне разхищение на средства и разочарованието сред гражданите, които са подписали успешни, но в крайна сметка оказали се недопустими инициативи. Също така някои публични органи изразиха загрижеността си относно използването на публични средства за проверяването на инициативи, които в крайна сметка няма да са допустими.

Обратно, други от отговорилите се обявяват срещу проверката за допустимост ex-ante с твърдението, че предизвикването на дебат в цяла Европа вследствие на дадена инициатива е по-важно от крайния резултат. Те вярват, че не е целесъобразно Комисията да може да възпира от самото начало провеждането на обществен дебат и кампания по дадена гражданска инициатива, дори и тя да не попада в нейните правомощия.

3. ОСНОВНИ ЕЛЕМЕНТИ НА ПРЕДЛОЖЕНИЕТО

3.1. Минимален брой държави-членки (член 7)

В предложението минималният брой държави-членки се установява на една трета. Това съответства на други разпоредби от Договора, съгласно които девет или една трета от държавите-членки са достатъчни, за да гарантират представителността на интерес на Съюза. Това е прагът, използван в разпоредбите относно „засиленото сътрудничество“, където се предвижда, че е необходимо участието на „поне девет държави-членки“[2]. Той се използва също така като праг, необходим за задействането на процедурата по субсидиарност, предвидена в член 7, параграф 2 от Протокола относно прилагането на принципите на субсидиарност и на пропорционалност, приложен към договорите.

Този праг отразява също и резултата от обществената консултация.

3.2. Минимален брой граждани от всяка държава-членка (член 7 и приложение I)

Като се отчита приведеният по време на консултацията довод, че фиксирането на еднакъв процент от населението за всички държави-членки не би било справедливо, в предложението се предвижда фиксиран праг за всяка отделна държава-членка, който е регресивно пропорционален на населението на всяка държава, с минимален праг и таван.

С цел да се гарантира, че тези прагове се основават на обективни критерии, Комисията ги е изчислила на основата на кратно на броя на депутатите в Европейския парламент за всяка държава-членка[3]. Избраното кратно е 750, за да се вземе предвид, от една страна, искането на много от заинтересованите страни за праг под 0,2 % от населението, а от друга — загрижеността прагът в малките държави-членки да не бъде прекалено нисък. В действителност, като се използва коефициент на умножение 750, прагът за повече от половината държави-членки ще бъде по-нисък или значително по-нисък от 0,2 % от населението, докато за по-малките държави-членки той ще бъде по-висок.

По този начин системата ще позволи пропорционално по-нисък брой поддръжници от големите държави и пропорционално по-висок брой от малките държави.

3.3. Минимална възраст (член 3, параграф 2)

Предвид на резултатите от консултацията минималната възраст, установена в предложението, е възрастта, на която гражданите имат правото да гласуват на изборите за Европейски парламент.

3.4. Регистрация на предложените инициативи (член 4)

В предложението се предвижда система за задължителна регистрация на предложените инициативи в онлайн регистър, предоставен от Комисията. Така се отчита изразената по време на консултацията широка подкрепа за този вариант. Регистрацията няма да означава, че Комисията се ангажира с предложената гражданска инициатива.

3.5. Процедури и условия за събирането на изявления за подкрепа (членове 5 и 6)

В предложението не са установени никакви ограничения за начина, по който ще се събират изявленията за подкрепа. Това е в съответствие с мнението, изказано от повечето заинтересовани страни, че процесът на събиране следва да бъде свободен.

Освен това предвид на отговорите по време на консултацията в предложението се предвижда също така събирането на изявления за подкрепа да се осъществява онлайн. За да се гарантира обаче, че събраните онлайн изявления за подкрепа са толкова автентични, колкото и тези, събрани на хартиен носител, както и че държавите-членки могат да ги проверяват по подобен начин, в предложението се изисква системите за събиране на изявления за подкрепа онлайн да имат адекватни характеристики за сигурност, а държавите-членки да удостоверяват съответствието на такива системи с посочените изисквания за сигурност, без с това да се засяга отговорността на организаторите за защитата на личните данни. Предлага се, предвид на нуждата от изготвяне на подробни технически спецификации за прилагането на тази разпоредба, Комисията да определи посочените спецификации посредством мерки за прилагане. Въпреки това събирането онлайн следва да бъде разрешено от самото начало.

3.6. Срок за събирането на изявления за подкрепа (член 5, параграф 4)

В предложението е предвиден срок от 12 месеца за събирането на изявления за подкрепа. Той отговаря на нуждата, потвърдена от отговорите на въпросите от зелената книга, да се гарантира, от една страна, че гражданските инициативи продължават да са от значение, а от друга — че периодът на събиране е достатъчно дълъг предвид на сложността на работния процес в рамките на Европейския съюз.

3.7. Решение относно допустимостта на предложените граждански инициативи (член 8)

В предложението се предвижда, че организаторът на инициативата трябва да внесе искане в Комисията за решение относно допустимостта на инициативата, след като са събрани 300 000 изявления за подкрепа от поддръжници с произход от поне три държави-членки.

Избраният за тази проверка за допустимост праг отговаря в общи линии на една трета от крайния праг, необходим за представянето на инициативата пред Комисията. За тази цел са необходими поне един милион изявления за подкрепа от най-малко една трета от държавите-членки. Поради това може да се смята, че една трета от този праг дава достатъчно представителна извадка за задействането на проверката за допустимост.

Комисията ще разполага с два месеца за оценка и решение за това дали инициативата попада в нейните правомощия и засяга сфера, в която може да бъде приет законодателен акт на Съюза за целите на прилагането на Договорите.

Този подход отчита нуждата, изразена по време на консултацията, правната допустимост на дадена инициатива да се проверява на по-ранен етап, преди да са събрани всички изявления за подкрепа и преди от държавите-членки да се изиска да ги проверят. Не се предвижда обаче допустимостта да се проверява в самото начало на инициативата преди регистрирането ѝ, тъй като главната цел е да се насърчи общественият дебат по европейски въпроси дори ако в крайна сметка инициативата не попада в законодателните правомощия на Комисията. Освен това с избрания подход се избягва създаването на впечатление, че Комисията е дала благоприятно становище за дадена инициатива като такава, преди изобщо да са събрани изявления за подкрепа. С този подход се избягва също така налагането на административна тежест на държавите-членки за провеждането на проверки на получените за инициативата изявления за подкрепа, която в крайна сметка може да не е допустима.

3.8. Изисквания по отношение на проверката и удостоверяването на изявления за подкрепа (член 9)

С цел да се ограничи административната тежест за държавите-членки, предложението оставя на тях решението относно проверките, които да бъдат направени за удостоверяване на действителността на изявленията за подкрепа, събрани за дадена инициатива, която е обявена за допустима. Въпреки това тези проверки следва да позволяват да се удостовери по подходящ начин броят на изявленията за подкрепа, получени във въпросната държава-членка, и следва да се извършват в рамките на три месеца. Такъв подход ще позволи на държавите-членки, например, да извършват тези проверки въз основа на произволни извадки, каквато е и проверочната система, използвана от повечето държави-членки при националните граждански инициативи.

3.9. Разглеждане на гражданска инициатива от Комисията (член 11)

В предложението се предвижда Комисията да разполага със срок от 4 месеца за разглеждането на дадена гражданска инициатива, която официално е била внесена в Комисията в съответствие с разпоредбите на регламента. Така се отчита изразената по време на консултацията широка подкрепа за този вариант. След това Комисията ще трябва да изложи своите заключения по инициативата, както и действията, които смята да предприеме, в съобщение, което ще бъде изпратено до организатора, а също и до Европейския парламент и Съвета, и публично оповестено.

3.10. Защита на личните данни (член 12)

С предложението се цели да се гарантира, че при организирането и проследяването на дадена гражданска инициатива всички действащи страни — организаторът, държавите-членки и Комисията — осигуряват пълна защита на личните данни. Изискванията на Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни[4] и на Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни[5] се прилагат при обработването на лични данни, извършвано при прилагането на настоящия регламент. За да се избегнат обаче всякакви съмнения, беше счетено за необходимо организаторът на дадена гражданска инициатива да бъде определен за администратор на личните данни по смисъла на Директива 95/46/ЕО и да се посочи максималният период на съхранение на личните данни, събрани за целите на дадена гражданска инициатива. Освен това, независимо че по отношение на обработването на лични данни при прилагането на настоящия регламент са изцяло приложими разпоредбите от глава III на Директива 95/46/ЕО относно средствата за правна защита, отговорността и санкциите, беше счетено за необходимо да се предвиди държавите-членки да гарантират, че организаторите на граждански инициативи носят гражданска или наказателна отговорност съгласно националното законодателство при нарушения на регламента.

3.11. Преразглеждане на приложенията и клауза за преглед (членове 16 и 21)

Предвид на липсата на какъвто и да било опит на равнище ЕС с такъв вид инструмент за демокрация на участието, в предложението е предвидена клауза за преглед, която изисква от Комисията да докладва за прилагането на регламента след пет години.

Освен това, като се има предвид, че може да са необходими някои технически корекции на приложенията към регламента, по-специално в светлината на натрупания опит, в предложението се предвижда възможността Комисията да изменя приложенията посредством делегирани актове в съответствие с член 290 от Договора за функционирането на Европейския съюз. В действителност Комисията смята, че такива корекции не биха дали основание за изготвянето на пълно законодателно предложение и че това оправдава използването на делегирани правомощия.

2010/0074 (COD)

Предложение за

РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА

относно гражданската инициатива

ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

като взеха предвид Договора за функционирането на Европейския съюз, и по-специално член 24, първа алинея от него,

като взеха предвид предложението на Европейската комисия,

като взеха предвид становището на Европейския икономически и социален комитет[6],

като взеха предвид становището на Комитета на регионите[7],

след консултации с Европейския надзорен орган по защита на данните[8],

в съответствие с обикновената законодателна процедура,

като имат предвид, че:

(1) С Договора за Европейския съюз се укрепва гражданството на Съюза и се засилва допълнително демократичното функциониране на Съюза, като се предвижда, inter alia , че всеки гражданин има правото да участва в демократичния живот на Съюза и че най-малко един милион граждани на Съюза, които са граждани на значителен брой държави-членки, могат да поемат инициативата да приканят Комисията да представи подходящо предложение, в рамките на предоставените ѝ правомощия, по въпроси, за които тези граждани считат, че за целите на прилагането на Договорите е необходим юридически акт на Съюза.

(2) В Договора за функционирането на Европейския съюз се предвижда, че Европейският парламент и Съветът следва да приемат разпоредбите относно процедурите и условията за такива граждански инициативи.

(3) Посочените процедури и условия следва да бъдат ясни, разбираеми, лесни за прилагане и пропорционални на естеството на гражданската инициатива.

(4) С тях следва също така да се гарантира, че за гражданите на Съюза се прилагат сходни условия при подкрепата на граждански инициативи, независимо от държавата-членка, от която произхождат.

(5) Необходимо е да се установи минималният брой държави-членки, от които трябва да произхождат гражданите. С цел да се осигури, че дадена гражданска инициатива е представителна за интерес на Съюза, този брой следва да се определи на една трета от държавите-членки.

(6) Във връзка с това е целесъобразно също така да се установи минималният брой граждани, произхождащи от всяка една от тези държави-членки. С цел да се осигурят подобни условия за гражданите при подкрепата на дадена гражданска инициатива, този минимален брой следва да бъде регресивно пропорционален на големината на всяка държава-членка. От съображения за яснота той следва да бъде посочен за всяка държава-членка в приложение към настоящия регламент.

(7) Целесъобразно е да се определи минимална възраст за гражданите, които желаят да подкрепят дадена гражданска инициатива. Тази възраст следва да бъде възрастта, на която гражданите получават правото да гласуват на изборите за Европейски парламент.

(8) За да се гарантират последователността и прозрачността на предложените граждански инициативи, следва да бъде задължително регистрирането на такива инициативи на уебсайт, предоставен от Комисията, преди да започне събирането на необходимите изявления за подкрепа от гражданите; предложения, които са обидни или лишени от сериозни намерения следва да не бъдат регистрирани, а Комисията следва да отхвърля регистрацията на предложения, които са отявлено в разрез с ценностите на Съюза. Комисията следва да извършва регистрацията в съответствие с общите принципи на добрата администрация.

(9) Организаторът на дадена предложена гражданска инициатива следва да отговаря за събирането на необходимите изявления за подкрепа от гражданите.

(10) Целесъобразно е да се предвиди изявленията за подкрепа да се събират както на хартиен носител, така и онлайн. Системите за събиране на изявленията за подкрепа онлайн следва да имат адекватни характеристики за сигурност, за да се гарантира, inter alia , че лицата могат да бъдат идентифицирани и че данните им са сигурно съхранявани. За тази цел от Комисията следва да се изиска да изготви подробни технически спецификации за системите за събиране на изявления за подкрепа онлайн.

(11) Целесъобразно е държавите-членки да проверят дали системите за събиране на изявления за подкрепа онлайн отговарят на изискванията на настоящия регламент.

(12) Целесъобразно е да се гарантира, че изявленията за подкрепа на дадена гражданска инициатива се събират в рамките на определен срок. С цел да се гарантира, че предложените граждански инициативи продължават да са от значение, като същевременно се отчита сложността на събирането на изявления за подкрепа в целия Европейски съюз, този срок следва да бъде не по-дълъг от 12 месеца от датата на регистрация на предложената инициатива.

(13) Целесъобразно е Комисията да взема решение относно допустимостта на предложените инициативи на достатъчно ранен етап. Поради това организаторът следва да поиска такова решение относно допустимостта, след като са събрани 300 000 изявления за подкрепа на предложената инициатива от поддръжници с произход от поне три държави-членки.

(14) В срок от два месеца след получаването на искането на организатора Комисията следва да приеме решение относно допустимостта на инициативата. Дадена предложена гражданска инициатива следва да бъде считана за допустима, ако тя попада в правомощията на Комисията и засяга сфера, в която може да бъде приет законодателен акт на Съюза за целите на прилагането на Договорите.

(15) Целесъобразно е да се предвиди, че когато дадена гражданска инициатива е получила необходимите изявления за подкрепа от поддръжниците и при условие, че се смята за допустима, всяка държава-членка следва да бъде отговорна за проверката и удостоверяването на изявленията за подкрепа, събрани от гражданите на въпросната държава-членка. Предвид необходимостта да се ограничи административната тежест за държавите-членки, те следва в срок от три месеца да извършат тези проверки по целесъобразен начин и да издадат документ, удостоверяващ броя на действителните изявления за подкрепа, които са получени.

(16) Преди да внесат дадена гражданска инициатива в Комисията организаторите следва да гарантират, че всички приложими условия, установени в настоящия регламент, са спазени.

(17) В рамките на четири месеца Комисията следва да разгледа гражданската инициатива и да изложи своите заключения и предвидените ответни действия.

(18) Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни[9] се прилага изцяло към обработването на лични данни, извършвано при прилагането на настоящия регламент. В тази връзка е целесъобразно да се поясни, че администратори на личните данни по смисъла на Директива 95/46/ЕО са организаторът на дадена гражданска инициатива и компетентните органи на държавата-членка, както и да се посочи максималният период на съхранение на личните данни, събрани за целите на дадена гражданска инициатива. В качеството си на администратори на лични данни организаторите трябва да предприемат всички необходими мерки за спазването на наложените от Директива 95/46/ЕО задължения, и по-специално тези относно законосъобразността на обработването, сигурността на дейностите по обработването, предоставянето на информация и правото на физическото лице на достъп до неговите лични данни, както и на поправянето и изтриването им.

(19) Разпоредбите от глава III на Директива 95/46/ЕО относно средствата за правна защита, отговорността и санкциите са изцяло приложими по отношение на обработването на лични данни при прилагането на настоящия регламент. Освен това държавите-членки следва да гарантират, че организаторите на граждански инициативи носят гражданска или наказателна отговорност съгласно националното законодателство за нарушения на настоящия регламент и на свързани с него разпоредби.

(20) Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни[10] се прилага изцяло към обработването на лични данни, извършвано от Комисията при прилагането на настоящия регламент.

(21) Комисията следва да бъде оправомощена да приема делегирани актове в съответствие с член 290 от Договора за функционирането на Европейския съюз за целите на измененията на приложенията към настоящия регламент.

(22) Необходимите за прилагането на настоящия регламент мерки следва да бъдат приети в съответствие с Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията[11].

(23) Комисията следва да докладва за изпълнението на настоящия регламент пет години след неговото влизане в сила.

(24) Настоящият регламент зачита основните права и спазва принципите, залегнали в Хартата на основните права на Европейския съюз, и по-специално член 8 от нея, съгласно който всеки има право на защита на своите лични данни,

ПРИЕХА НАСТОЯЩИЯ РЕГЛАМЕНТ:

Член 1 Предмет

С настоящия регламент се установяват процедурите и условията, необходими за представянето на граждански инициативи, както е предвидено в член 11 от Договора за Европейския съюз и в член 24 от Договора за функционирането на Европейския съюз.

Член 2 Определения

За целите на настоящия регламент се прилагат следните определения:

1. „гражданска инициатива“ е инициатива, внесена в Комисията в съответствие с настоящия регламент, с която Комисията се приканва да излезе с подходящо предложение в рамките на предоставените ѝ правомощия по въпроси, за които гражданите считат, че за целите на прилагането на Договорите е необходим юридически акт на Съюза, и която е получила подкрепата на най-малко един милион имащи право да я подпишат поддръжници, които произхождат от най-малко една трета от всички държави-членки;

2. „поддръжник“ е всеки гражданин на Съюза, който е подкрепил дадена гражданска инициатива посредством попълването на изявление за подкрепа на инициативата;

3. „организатор“ е физическо или юридическо лице или организация, които отговарят за подготовката и внасянето на гражданската инициатива в Комисията.

Член 3 Изисквания за организатора и за поддръжниците

1. Когато организаторът е физическо лице, това лице трябва да е гражданин на Съюза и да е на възраст, на която има право да гласува на изборите за Европейски парламент.

Когато организаторът е юридическо лице или организация, той трябва да е установен в държава-членка. Организациите, които нямат правосубектност в приложимото национално право, трябва да имат представител, който е правоспособен да поема правни задължения от тяхно име и да носи отговорност.

2. За да имат правото да подкрепят дадена предложена гражданска инициатива, поддръжниците трябва да са граждани на Съюза и да са на възраст, на която имат право да гласуват на изборите за Европейски парламент.

Член 4 Регистрация на предложена гражданска инициатива

1. Преди да започне събирането на изявления за подкрепа от поддръжниците на дадена предложена гражданска инициатива, от организатора се изисква да регистрира инициативата в Комисията, като предостави информацията, посочена в приложение II, и по-специално тази относно предмета и целите, както и източниците на финансиране и подкрепа за предложената гражданска инициатива.

Тази информация се предоставя на един от официалните езици на Съюза в онлайн регистър, предоставен за тази цел от Комисията (наричан по-долу „регистърът“).

2. Освен в случаите, предвидени в параграфи 3 и 4, Комисията регистрира незабавно предложената инициатива, като ѝ присвоява уникален регистрационен номер, и изпраща потвърждение за това на организатора.

3. Няма да се регистрират такива предложени граждански инициативи, които с основание могат да бъдат считани за неподходящи, защото са обидни или лишени от сериозни намерения.

4. Комисията отхвърля регистрацията на предложени граждански инициативи, които са отявлено в разрез с ценностите на Съюза.

5. Регистрираните предложени граждански инициативи се правят обществено достояние чрез регистъра.

Член 5 Процедури и условия за събирането на изявления за подкрепа

1. Организаторът е отговорен за събирането на необходимите изявления за подкрепа от поддръжниците на дадена предложена гражданска инициатива, която е регистрирана в съответствие с член 4.

За тази цел могат да се използват единствено формулярите за изявление за подкрепа, които отговарят на образеца, установен в приложение III. Организаторът попълва формулярите, както е указано в приложение III, преди да започне събирането на изявления за подкрепа от поддръжниците. Информацията в тези формуляри трябва да отговаря на информацията в регистъра.

2. Организаторът може да събира изявления за подкрепа на хартиен носител или по електронен път. Когато изявленията за подкрепа се събират по електронен път, се прилага член 6.

3. От поддръжниците се изисква да попълнят формулярите за изявление за подкрепа, предоставени от организатора.

Поддръжниците могат да подписват дадена предложена инициатива само веднъж.

4. Всички изявления за подкрепа се събират след датата на регистриране на предложената инициатива и в срок от не повече от 12 месеца.

Член 6 Системи за събиране на изявления за подкрепа онлайн

1. Когато изявления за подкрепа се събират по електронен път, получените чрез системата за събиране онлайн данни се съхраняват на територията на държава-членка. Образецът на формулярите за изявления за подкрепа може да бъде адаптиран за целите на събирането по електронен път.

2. Преди да започне събирането на изявления за подкрепа от поддръжниците, организаторът взема необходимите мерки, за да осигури, че използваната за целта система за събиране онлайн отговаря на изискванията на параграф 4. Организаторът може по всяко време да поиска от съответния компетентен орган на държавата-членка, в която събраните данни се съхраняват или ще бъдат съхранявани, да удостовери съответствието на системата за събиране на изявления за подкрепа с посочените разпоредби. Във всички случаи организаторът изисква такова удостоверение, преди да предостави изявленията за подкрепа за проверка в съответствие с член 9.

3. Когато системата за събиране на изявления за подкрепа онлайн отговаря на разпоредбите, посочени в параграф 4, съответният компетентен орган издава в срок от един месец удостоверение по образеца от приложение IV. До приемането на техническите спецификации, упоменати в параграф 5, за оценяването на съответствието на системата за събиране на изявления за подкрепа онлайн с параграф 4 компетентният орган прилага съответните национални технически спецификации.

Държавите-членки признават удостоверенията, издадени от компетентните органи на другите държави-членки.

4. Системите за събиране на изявления за подкрепа онлайн имат адекватни технически характеристики и характеристики за сигурност, с които се гарантира, че:

а) единствено физическите лица могат да подават формуляри за изявления за подкрепа онлайн;

б) самоличността на лицата може да бъде проверена;

в) предоставените онлайн данни се съхраняват по сигурен начин, за да се гарантира, inter alia , че те не могат да бъдат променени или използвани за други цели освен заявената подкрепа за дадената гражданска инициатива, както и за да се защитят личните данни от неволно или незаконно унищожаване или неволна загуба, промяна или неразрешено разкриване или достъп;

г) системата може да генерира индивидуални изявления за подкрепа във формуляр, съответстващ на образеца, установен в приложение III, така че да позволи на държавите-членки да осъществяват контрол в съответствие с член 9, параграф 2.

5. В срок от 12 месеца след влизането в сила на настоящия регламент Комисията приема технически спецификации за изпълнение на параграф 4 в съответствие с процедурата по регулиране, установена в член 19, параграф 2.

Член 7 Минимален брой поддръжници от всяка държава-членка

1. Поддръжниците на дадена гражданска инициатива произхождат от най-малко една трета от държавите-членки.

2. В една трета от държавите-членки поддръжниците наброяват най-малко минималния брой граждани, посочен в приложение I.

3. За поддръжниците се смята, че произхождат от държавата-членка, издала документа за самоличност, който са посочили в изявлението за подкрепа.

Член 8 Решение относно допустимостта на предложена гражданска инициатива

1. Организаторът на инициативата внася искане в Комисията за решение относно допустимостта на предложената гражданска инициатива, след като са събрани в съответствие с член 5 300 000 изявления за подкрепа от поддръжници с произход от поне три държави-членки. За тази цел организаторът използва формуляра, установен в приложение V.

2. В срок от два месеца след получаване на искането, посочено в параграф 1, Комисията приема решение относно допустимостта на инициативата. Предложената гражданска инициатива се смята за допустима, ако отговаря на следните условия:

а) засяга сфера, в която може да бъде приет законодателен акт на Съюза за целите на прилагането на Договорите; и

б) попада в рамките на правомощията на Комисията за представяне на предложение.

3. Решението, посочено в параграф 2, се съобщава на организатора на предложената гражданска инициатива и се оповестява публично.

Член 9 Разпоредби за проверката и удостоверяването на изявленията за подкрепа от държавите-членки

1. След като бъдат събрани необходимите изявления за подкрепа от поддръжниците в съответствие с членове 5 и 7 и при условие, че Комисията е решила, че предложената гражданска инициатива е допустима в съответствие с член 8, организаторът предоставя на хартиен носител или в електронна форма изявленията за подкрепа на посочените в член 14 компетентни органи за проверка и удостоверяване. За тази цел организаторът използва формуляра, установен в приложение VI.

Организаторът предоставя изявленията за подкрепа на държавата-членка, която е издала документите за самоличност, посочени в тях.

2. В срок от не повече от три месеца компетентните органи проверяват предоставените им изявления за подкрепа чрез подходящи за целта методи и издават на организатора удостоверение по образеца от приложение VII, с което удостоверяват броя на действителните изявления за подкрепа за въпросната държава-членка.

3. Предвиденото в параграф 2 удостоверение се издава безплатно.

Член 10 Внасяне на гражданска инициатива в Комисията

След като получи удостоверенията, предвидени в член 9, параграф 2, и при условие че всички приложими процедури и условия, определени в настоящия регламент, са спазени, организаторът може да внесе гражданската инициатива в Комисията.

За целите на настоящия член организаторът използва формуляра от приложение VIII и представя попълнения формуляр заедно с копия на хартиен носител или в електронна форма на удостоверенията, посочени в първата алинея по-горе.

Комисията може да изиска оригиналите на посочените удостоверения.

Член 11 Процедура за разглеждането на граждански инициативи от Комисията

1. Когато Комисията получи гражданска инициатива в съответствие с член 10, тя:

а) публикува незабавно гражданската инициатива на своя уебсайт;

б) разглежда гражданската инициатива и срок от 4 месеца излага в съобщение своите заключения за нея, действията, които смята да предприеме, ако има такива, и причините за тях.

2. Съобщението, посочено в параграф 1, буква б), се нотифицира на организатора на предложената гражданска инициатива, на Европейския парламент и на Съвета и се оповестява публично.

Член 12 Защита на личните данни

При обработването на лични данни съгласно регламента организаторът на гражданската инициатива и компетентните органи на държавите-членки спазват разпоредбите на Директива 95/46/ЕО и националните разпоредби, приети за нейното прилагане.

За целите на съответното обработване на лични данни организаторът на гражданската инициатива и компетентните органи, определени в съответствие с член 14, параграф 2, се считат за администратори на данните в съответствие с член 2, буква г) от Директива 95/46/ЕО.

Организаторът унищожава всички изявления за подкрепа, получени за дадена гражданска инициатива, както и всички копия от тях, най-късно един месец след внасянето на инициативата в Комисията в съответствие с член 10 или 18 месеца след датата на регистрация на предложената инициатива, в зависимост от това коя от двете дати настъпва по-рано.

Компетентният орган унищожава всички изявления за подкрепа и копията от тях, които е получил за целите на проверката в съответствие с член 9, параграф 2, най-късно един месец след издаването на посоченото в същия член удостоверение.

Организаторът прилага подходящи технически и организационни мерки за защита на личните данни срещу неволно или незаконно унищожаване или неволна загуба, промяна, неразрешено разкриване или достъп, в частност когато обработването включва предаване на данните по мрежа, както и срещу всякакви други незаконни форми на обработка.

Член 13 Отговорност

Държавите-членки гарантират, че организаторите, живущи или установени на тяхна територия, носят гражданска или наказателна отговорност съгласно националното законодателство за нарушения на настоящия регламент, и по-специално за:

а) декларации с невярно съдържание, направени от организаторите;

б) неспазване на изискванията за системите за събиране на изявления за подкрепа онлайн;

в) злоупотреба с данни.

Член 14 Компетентни органи в държавите-членки

1. За целите на прилагането на член 6, параграф 3 държавите-членки определят компетентни органи, отговорни за издаването на предвидените в същия член удостоверения.

2. За целите на прилагането на член 9, параграф 2 всяка държава-членка определя един компетентен орган, отговорен за координацията на процеса по проверка на изявленията за подкрепа и за издаването на предвидените в същия член удостоверения.

3. Държавите-членки предоставят на Комисията наименованията и адресите на компетентните органи не по-късно от три месеца след влизането в сила на настоящия регламент.

4. Комисията прави списъка с компетентните органи обществено достояние.

Член 15 Изменение на приложенията

Комисията може да приема изменения на приложенията към настоящия регламент посредством делегирани актове в съответствие с членове 16, 17 и 18.

Член 16 Упражняване на делегираните правомощия

1. Правомощията за приемане на делегираните актове, посочени в член 15, се предоставят на Комисията за неограничен период от време.

2. След като приеме делегиран акт, Комисията незабавно уведомява за това Европейския парламент и Съвета едновременно.

3. Правомощията за приемане на делегирани актове се предоставят на Комисията при условията, установени в членове 17 и 18.

Член 17 Оттегляне на делегираните правомощия

1. Европейският парламент или Съветът могат да оттеглят посочените в член 15 делегирани правомощия по всяко време.

2. Институцията, която е започнала вътрешна процедура за вземане на решение дали да оттегли делегирането на правомощия, полага необходимите усилия да уведоми другата институция и Комисията в разумен срок преди приемането на окончателното решение, като посочи делегираните правомощия, които могат да бъдат оттеглени, и основанията за оттеглянето.

3. Решението за оттегляне прекратява делегирането на правомощията, посочени в него. Решението поражда действие незабавно или по-късно, на посочена в него дата. То не засяга действителността на делегираните актове, които вече са влезли в сила. Решението се публикува в Официален вестник на Европейския съюз .

Член 18 Възражения срещу делегирани актове

1. В срок от два месеца от датата на нотифицирането Европейският парламент или Съветът могат да възразят срещу делегирания акт. По инициатива на Европейския парламент или Съвета този срок може да бъде удължен с един месец.

2. Ако до изтичането на посочения срок нито Европейският парламент, нито Съветът е възразил срещу делегирания акт, той се публикува в Официален вестник на Европейския съюз и влиза в сила на датата, посочена в него.

Делегираният акт може да бъде публикуван в Официален вестник на Европейския съюз и да влезе в сила преди изтичането на посочения срок, ако Европейският парламент и Съветът са информирали Комисията за намерението си да не повдигат възражения.

3. Ако Европейският парламент или Съветът възразят срещу делегиран акт, той не влиза в сила. Институцията, която възразява срещу делегирания акт, посочва причините за това.

Член 19 Комитет

1. За целите на прилагането на член 6, параграф 5 Комисията се подпомага от комитет.

2. При позоваване на настоящия параграф се прилагат членове 5 и 7 от Решение 1999/468/ЕО, като се вземат предвид разпоредбите на член 8 от него.

Срокът, предвиден в член 5, параграф 6 от Решение 1999/468/ЕО, се определя на три месеца.

Член 20 Нотифициране на национални мерки

Всяка държава-членка нотифицира на Комисията специфичните разпоредби, които е приела в изпълнение на настоящия регламент.

Комисията информира останалите държави-членки за това.

Член 21 Клауза за преглед

Пет години след влизането в сила на настоящия регламент Комисията представя пред Европейския парламент и пред Съвета доклад за прилагането на настоящия регламент.

Член 22 Влизане в сила и прилагане

Настоящият регламент влиза в сила на двадесетия ден след публикуването му в Официален вестник на Европейския съюз .

Настоящият регламент е задължителен в своята цялост и се прилага пряко във всички държави-членки.

Съставено в Брюксел на [...] година.

За Европейския парламент За Съвета

Председател Председател

ПРИЛОЖЕНИЕ I Минимален брой поддръжници от всяка държава-членка

Австрия | 14 250 |

Белгия | 16 500 |

България | 13 500 |

Кипър | 4500 |

Чешка република | 16 500 |

Дания | 9750 |

Естония | 4500 |

Финландия | 9750 |

Франция | 55 500 |

Германия | 72 000 |

Гърция | 16 500 |

Унгария | 16 500 |

Ирландия | 9000 |

Италия | 54 750 |

Латвия | 6750 |

Литва | 9000 |

Люксембург | 4500 |

Малта | 4500 |

Нидерландия | 19 500 |

Полша | 38 250 |

Португалия | 16 500 |

Румъния | 24 750 |

Словакия | 9750 |

Словения | 6000 |

Испания | 40 500 |

Швеция | 15 000 |

Обединено кралство | 54 750 |

ПРИЛОЖЕНИЕ II Необходима информация за регистрация на предложена гражданска инициатива

За да се регистрира дадена предложена гражданска инициатива в регистъра на Комисията, се предоставя следната информация:

1. насловът на предложената гражданска инициатива, с не повече от 100 символа;

2. нейният предмет, с не повече от 200 символа;

3. описанието на целите на предложението, спрямо което Комисията се приканва към действие, с не повече от 500 символа;

4. правното основание от Договорите, което би позволило на Комисията да предприеме действие;

5. пълното име, пощенският адрес и електронният адрес на организатора или, в случай на правен субект или организация, на техния законен представител;

7. всички източници на финансиране и подкрепа за предложената инициатива към момента на регистрацията.

Организаторите могат да предоставят в приложение по-подробна информация относно предмета, целите и контекста на предложената гражданска инициатива. Те могат също така, ако желаят, да представят и проект на законодателен текст.

ПРИЛОЖЕНИЕ IIIФормуляр за изявление за подкрепа

Част 1: (попълва се предварително от организатора) 1. Регистрационен номер в Комисията*: 2. Дата на регистрация*: 3. Уебадрес на предложената гражданска инициатива в регистъра на Комисията*: |

Част 2: (попълва се предварително от организатора) 1. Наслов на предложената гражданска инициатива*: (максимум 100 символа) 2. Предмет*: (предметът следва да бъде максимално ясен) (максимум 200 символа) 3. Описание на главните цели на предложената гражданска инициатива*: (максимум 500 символа) 4. Име и адрес на организатора*: 5. Уебсайт на предложената гражданска инициатива: |

Част 3: (попълва се от поддръжника) 1. Име на поддръжника: Собствено име*:………………………Фамилно име*: 2. Адрес: Улица: Пощенски код: Град*: Държава*: 3. Електронна поща: 4. Дата и място на раждане*: Дата на раждане: Място и държава: 5. Гражданство*: 6. Личен идентификационен номер*: Вид на идентификационния номер/документа за самоличност*: Национална лична карта: Паспорт Социалноосигурителен номер: Държава-членка, издала идентификационния номер/документа за самоличност*: 7. С настоящото удостоверявам, че данните в настоящия формуляр са верни и че съм подписал настоящата предложена гражданска инициатива само веднъж*. Дата и подпис на поддръжника*(: ……….. |

*: задължителни полета ( : подписът не е необходим, когато формулярът се подава по електронен път

ПРИЛОЖЕНИЕ IV Удостоверение за съответствието на система за събиране на изявления за подкрепа онлайн с Регламент № xxxx/xxxx

[….] (наименование на компетентния орган) на [….] (държава-членка) с настоящото удостоверява, че системата за събиране на изявления за подкрепа онлайн [….] (адрес на уебсайта), използвана за събирането по електронен път на изявления за подкрепа за гражданска инициатива с регистрационен номер [….], отговаря на съответните разпоредби на Регламент № xxxx/xxxx.

Дата, подпис и официален печат на компетентния орган:

ПРИЛОЖЕНИЕ VФормуляр за искане за решение относно допустимостта на предложена гражданска инициатива

1. Наслов на гражданската инициатива*:

2. Регистрационен номер в Комисията*:

3. Дата на регистрация*:

4. Брой на получените изявления за подкрепа*:

5. Брой поддръжници от всяка държава-членка*:

Административни разходи, които не са включени в референтната сума[12] |

Човешки ресурси и свързани с тях разходи (ЕБК) | 8.2.5 | а) | 0,244 | 0,244 | 0,244 | 0,244 | 0,244 |

Административни разходи, без тези за човешки ресурси и свързани с тях разходи, изключени от референтната сума (ЕБК) | 8.2.6 | б) | 0,540 | 0,150 | 0,110 | 0,110 | 0,110 |

Обща индикативна стойност на интервенцията

ОБЩО БКПЗ, включително разходите за човешки ресурси | а)+б) | 0,784 | 0,394 | 0,354 | 0,354 | 0,354 |

ОБЩО БКП, включително разходите за човешки ресурси | а)+б) | 0,784 | 0,394 | 0,354 | 0,354 | 0,354 |

4.1.2. Съвместимост с финансовото програмиране

неприложимо

4.1.3. Финансово въздействие върху приходите

неприложимо

4.2. Човешки ресурси със заетост, еквивалентна на пълно работно време (ЕПРВ)

неприложимо

5. ХАРАКТЕРИСТИКИ И ЦЕЛИ

5.1. Нужди, които трябва да бъдат удовлетворени в краткосрочен или дългосрочен план

Прилагане на разпоредбите на член 24 от Договора за функционирането на Европейския съюз относно гражданската инициатива.

През първата година ще бъде създаден уебсайт, включващ регистър, за да бъдат изпълнени разпоредбите на член 4 относно регистрацията на предложените граждански инициативи. След това той ще има нужда от поддръжка.

През първите две години ще се проведат четири заседания на комитет, съставен от представители на всички държави-членки, който ще има за цел да подпомогне Комисията при приемането на технически спецификации за прилагането на член 6, параграф 4 относно системите за събиране на изявления за подкрепа онлайн.

5.2 Добавена стойност от участието на Общността и съвместимост на предложението с други финансови инструменти и възможно полезна синергия

неприложимо

5.3 Цели, очаквани резултати и свързани с тях показатели на предложението в контекста на рамката за управление по дейности (УД)

неприложимо

5.4. Метод на изпълнение (индикативен)

Централизирано управление пряко от Комисията

6. МОНИТОРИНГ И ОЦЕНКА

6.1. Система за мониторинг

Всекидневното управление на регистъра ще изисква постоянен мониторинг от страна на служители на Комисията. Вероятно е броят на исканията за регистрация на предложени инициативи да бъде голям. Служителите на Комисията ще трябва да отсяват инициативите, които с основание могат да бъдат счетени за неподходящи.

6.2. Оценка

Проведе се обществена консултация под формата на зелена книга. Пет години след влизането в сила на регламента Комисията ще представи пред Европейския парламент и пред Съвета доклад за прилагането на настоящия регламент.

7. МЕРКИ ЗА БОРБА С ИЗМАМИТЕ

неприложимо

8. ПОДРОБНИ ДАННИ ЗА СРЕДСТВАТА

8.1. Цели на предложението, изразени като финансов разход

неприложимо

8.2. Административни разходи

8.2.1. Брой и вид човешки ресурси

Видове длъжности | Служители, които ще бъдат назначени за управлението на дейността, като се използват съществуващи и/или допълнителни ресурси (брой длъжности/ЕПРВ) |

2010 година | 2011 година | 2012 година | 2013 година | 2014 година | 2015 година и след това |

Длъжностни лица или временно нает персонал[13] (ХХ 01 01) | AD | 1 | 1 | 1 | 1 | 1 | 1 |

AST | 1 | 1 | 1 | 1 | 1 | 1 |

ОБЩО | 2 | 2 | 2 | 2 | 2 | 2 |

8.2.2. Описание на задачите, произтичащи от дейността

1 AD: отговарящ за координирането на дейностите, свързани с гражданските инициативи, мониторинга на регистъра, обработката на въпроси от службите и гражданите и проследяване и мониторинг на прилагането на регламента.

1 AST: управление на регистъра – техническа помощ

8.2.3. Източници на човешки ресурси (законово установени)

Длъжности, които ще бъдат преразпределени, като се използват съществуващите ресурси в управляващата служба ( вътрешно преразпределение )

8.2.4. Други административни разходи, включени в референтната сума

неприложимо

8.2.5. Финансови разходи за човешки ресурси и свързани с тях разходи, които не са включени в референтната сума

в млн. EUR (до третия знак след десетичната запетая)

Вид човешки ресурси | 2010 година | 2011 година | 2012 година | 2013 година | 2014 година | 2015 година и след това |

Длъжностни лица и временно нает персонал (ХХ 01 01) | 0,244 | 0,244 | 0,244 | 0,244 | 0,244 | 0,244 |

Персонал, финансиран по статия XX 01 02 (помощен персонал, външни национални експерти, договорно нает персонал и т.н.) (посочете бюджетен ред) |

Общо разходи за човешки ресурси и свързани с тях разходи (които НЕ СА включени в референтната сума) | 0,244 | 0,244 | 0,244 | 0,244 | 0,244 | 0,244 |

Изчисление — Длъжностни лица и временно наети служители

2 служители годишно по 122 000 EUR всеки

Изчисление – Служители, финансирани по статия ХХ 01 02

неприложимо

8.2.6. Други административни разходи, които не са включени в референтната сума

в млн. EUR (до третия знак след десетичната запетая) |

2010 г. | 2011 г. | 2012 г. | 2013 г. | 2014 г. | 2015 г. и след това | ОБЩО |

XX 01 02 11 01 — Командировки |

XX 01 02 11 02 — Срещи и конференции |

XX 01 02 11 03 — Комитети | 0,040 | 0,040 | 0,080 |

XX 01 02 11 04 — проучвания и консултации |

XX 01 02 11 05 — информационни системи | 0,500 | 0,110 | 0,110 | 0,110 | 0,110 | 0,110 | 1,050 |

2. Общо други разходи за управление (XX 01 02 11) |

Общо административни разходи, различни от човешки ресурси и свързани с тях разходи (които НЕ са включени в референтната сума) | 0,540 | 0,150 | 0,110 | 0,110 | 0,110 | 0,110 | 1,130 |

Изчисляване – Други административни разходи, които не са включени в референтната сума

Две заседания годишно с 27 участници и среден разход от 740 EUR на участник за всяко заседание.

Разработване на информационна система: през 2010 г.: необходими са 500 000 EUR за разработването и създаването на система, през 2011 г. и след това: необходимост от поддръжка и осъвременяване на системата.

Необходимите човешки и административни ресурси ще бъдат обезпечени в рамките на средствата, които вече са предоставени за управлението на тази дейност и/или осигурени чрез вътрешно за генералната дирекция преразпределение, като в зависимост от случая към тях се прибавят допълнителните средства, които евентуално бъдат предоставени на управляващата генералната дирекция в рамките на годишната процедура за отпускане на средства с оглед на бюджетните ограничения.

[1] Зелена книга относно Европейска гражданска инициатива – COM(2009) 622.

[2] Член 20 от Договора за Европейския съюз.

[3] Въз основа на състава на Европейския парламент, съгласуван в контекста на междуправителствената конференция от 2007 г.

[4] OВ L 281, 23.11.1995 г., стр. 31.

[5] OВ L 8, 12.1.2001 г., стр. 1.

[6] ОВ C , г., стр. .

[7] ОВ C , г., стр. .

[8] ОВ C , г., стр. .

[9] OВ L 281, 23.11.1995 г., стр. 31.

[10] OВ L 8, 12.1.2001 г., стр. 1.

[11] OВ L 184, 17.7.1999 г., стр. 23.

[12] Разходи, които спадат към глава хх 01, без статии хх 01 04 или хх 01 05.

[13] Разходите за който НЕ се покриват от референтната сума.